C 283/72
SL
Uradni list Evropske unije
11.8.2023
torek 14. februarja 2023
3. pozdravlja udeležbo deležnikov v postopku pogajanj; poudarja, da fazi izvajanja in spremljanja zahtevata pristno posvetovanje in sodelovanje več deležnikov, vključno s smiselnim sodelovanjem civilne družbe, predstavnikov podjetij, delavskih organizacij ter lokalnih in domorodnih skupnosti pri odločanju, da se zagotovi spoštovanje pravic do zemljiške posesti in načela prostovoljnega, predhodnega in informiranega soglasja; želi spomniti, da je treba povečati preglednost in zagotoviti učinkovito javno razkritje informacij ter pravočasno izmenjavo dokumentov z lokalnimi in domorodnimi ljudstvi;
4. poziva Komisijo in delegacijo EU v Gvajani, naj omogočita ustrezno krepitev zmogljivosti ter logistično in tehnično podporo v okviru sedanjih in prihodnjih instrumentov razvojnega sodelovanja, da bi lahko Gvajana izpolnila zaveze iz prostovoljnega sporazuma o partnerstvu;
5. pozdravlja nedavno sprejetje skupnega izvedbenega okvira, vlado Gvajane pa poziva, naj sprejme konkreten, časovno omejen in merljiv pristop;
6. poudarja, kako pomembno je vzpostavljati partnerstva in razvijati mehanizme sodelovanja, da bi skupaj obravnavali vse vidike upravljanja gozdov, tudi v zvezi z izmenjavo informacij;
7. pozdravlja dosedanja prizadevanja Gvajane za napredek v smeri večje preglednosti in z zanimanjem pričakuje nadaljnje pozitivno sodelovanje v boju proti nezakoniti sečnji; poudarja, da slabo upravljanje in korupcija v gozdarskem sektorju spodbujata nezakonito sečnjo in degradacijo gozdov; priznava, da je Gvajana zavezana dobremu gospodarjenju z gozdovi in da je izkazala politično voljo za to; poudarja, da je uspeh prostovoljnega sporazuma o partnerstvu FLEGT odvisen tudi od boja proti goljufijam in korupciji v celotni verigi dobave lesa; poziva vlado Gvajane, naj izboljša zbiranje podatkov, da bo lahko bolje izvajala sledenje, in si še naprej prizadeva zajeziti vsesplošno korupcijo in naj obravnava druge dejavnike, ki spodbujajo nezakonito sečnjo in degradacijo gozdov, zlasti v zvezi s carinskimi in drugimi organi, ki bodo imeli ključno vlogo pri izvajanju in izvrševanju prostovoljnega sporazuma o partnerstvu; poudarja, da je treba odpraviti nekaznovanost v gozdarskem sektorju z zaščito zagovornikov okoljskih človekovih pravic in žvižgačev ter z zagotavljanjem učinkovitih pravnih sredstev za kršitve človekovih pravic; v zvezi s tem pozdravlja, da je Gvajana ratificirala sporazum iz Escazúja, in poudarja, da je treba zagotoviti polno priznavanje zemljiških pravic lokalnih skupnosti in domorodnih ljudstev, zlasti skupnosti ameriških staroselcev, tudi ko gre za rudarstvo;
8. pozdravlja, da pogajanja o prostovoljnem sporazumu o partnerstvu sektorjem omogočajo, da opredelijo skupne cilje in prednostne naloge za trajnostno gospodarjenje z gozdovi in trgovinsko sodelovanje, hkrati pa ponujajo pomembno priložnost, da skupnostim omogočijo participativno upravljanje njihovih gozdov na lokalni in regionalni ravni ter na ravni skupnosti in celo na državni ali zvezni ravni;
9. poudarja, da je prostovoljni sporazum o partnerstvu velika priložnost za nova delovna mesta v gozdarskem sektorju; opozarja, da bi morala biti gospodarjenje z gozdovi in trgovina z zakonito proizvedenim lesom socialno in gospodarsko trajnostna, da bi neposredno ali posredno udeleženim ljudem prinesla koristi od trgovine;
10. poziva, naj se analiza glede na spol vključi v vse dejavnosti in projekte, povezane z izvajanjem prostovoljnega sporazuma o partnerstvu; poziva h kvantitativni in kvalitativni analizi zemljiške posesti, razčlenjeni po spolu, lastništva sredstev in finančne vključenosti v sektorjih, na katere vpliva trgovina; poziva Komisijo, naj pri tem pomaga s tehničnimi in človeškimi viri;
11. poziva Komisijo, naj Parlamentu redno poroča o izvajanju sporazuma, tudi o delu skupnega odbora za spremljanje in pregled, da bi omogočili informirano odločitev, ko bo predlagan delegirani akt o priznavanju dovoljenj FLEGT; zato poudarja, da bi bilo treba spodbujati nove prostovoljne sporazume o partnerstvu z dodatnimi partnerji; poziva Komisijo, naj opravi izčrpno oceno učinka prostovoljnega sporazuma o partnerstvu in prihodnje uredbe o krčenju gozdov na delavce in male proizvajalce v gozdarskem sektorju in drugih povezanih sektorjih, ki bodo čutili posledice strožjega nadzora in kontrole sečnje;
12. poudarja, da je treba regionalno razsežnost nezakonite sečnje ter prevoz in predelavo nezakonitega lesa in trgovino z njim obravnavati vzdolž celotne dobavne verige; poziva, naj se to vključi v postopek ocenjevanja prostovoljnega sporazuma o partnerstvu;